چيفرى ايپستين

جيفرى ادوارد ابستين (بالانجليزى: Jeffrey Epstein)؛(20 يناير 1953 – 10 اغسطس 2019) هو رجل اعمال وملياردير امريكى يهودى ومرتكب لجرائم جنسيه بحق الاطفال، ومغتصب متسلسل، ومحلات بالبشر، اشتهر فى البدايه بنجاحه فى مجال التمويل. ابتدا مسيرته المهنيه مدرس فى مدرسة دالتون (حيث وظفه دونالد بار رغم عدم حصوله على شهاده جامعيه). و بعد فصله من مدرسة دالتون سنة 1976، دخل قطاع المصارف والتمويل، واشتغل فى مؤسسة بير ستيرنز فى ادوار متعدده، قبل ما يأسس شركته الخاصه. نجح ابستين فى بناء دائره اجتماعيه من النخبه، واستقطب  ما يقلش  عن الف فتاه قاصر ومراهقه وشابه، اتعرضوا لعمليات اغتصاب متكرره وعنف جنسى على ايده هو وشركاؤه و كانت جيلين ماكسويل هى حبيبته وهى يهوديه ومشاركه فى جرائمه.

فى سنة 2005، فتحت بوليس بالم بيتش فى فلوريدا تحقيق مع ابستين بعد ما بلغت احدى الامهات عن اعتدائه جنسيا على بنتها اللى عندها 14 سنه. وحدد المسؤولين الفيدراليين 36 فتاه، بعضهم مبتتجاوزش اعمارهم 14 سنه، زُعم ان ابستين اعتدى عليهم جنسيا.

اقر ابستين بالذنب وادانته محكمة ولاية فلوريدا فى  سنة 2008 بتهمة استغلال طفله فى البغاء والتحريض على ممارسته. لم يتم ادانته الا فى الجريمتين دول بس كجزء من صفقة اقرار بالذنب مثيره للجدل وافق عليها الكسندر اكوستا من وزارة العدل الامريكيه، وقضى فى السجن 13 شهر بس فى الاحتجاز مع منحه اذن موسع بالخروج للعمل.

اتقبض على ابستين مره تانيه فى 6 يوليه 2019، بناء على تهم فيدراليه بتتعلق بالاتجار بالجنس مع قاصرات فى فلوريدا ونيو يورك. وتوفى فى زنزانته فى 10 اغسطس 2019.

وقررت باربرا سامبسون، الطبيبة الشرعية فى مدينة نيو يورك، ان وفاته كانت انتحار، و هو قرار اثار جدل واسع. عارض اختصاصى الطب الشرعى مايكل بادن الحكم ده، و كان فيه شكوك عامه كبيره حول السبب الحقيقى للوفاه، وده ادى الى ظهور نظريات المؤامره. و فى يوليه 2025، اعلن مكتب التحقيقات الفيدراليه عن لقطات من كاميرات المراقبه لدعم الاستنتاج القائل بان ابستين انتحر فى زنزانته. ولما اصدرت وزارة العدل اللقطات، تبين ان فيه حوالى دقيقتين و53 ثانيه مفقوده منها، كما وجد ان الفيديو خضع للتعديل رغم ادعاء المكتب بانه المقطع الاصلى الخام.

بما ان وفاه ابستين حالت دون امكانية توجيه تهم جنائيه ضده، فده خلى القاضى يسقط كل التهم فى 29 اغسطس 2019.

ارتبط ابستين بعلاقه دامت عقود مع جيسلين ماكسويل، اللى كانت بتجند الفتيات الصغيرات لصالحه، وده ادى الى ادانتها سنة 2021 بتهم فيدراليه امريكيه بتتعلق بالاتجار بالجنس والتآمر لمساعدته فى استقطاب فتيات، من بينهم طفله عندها 14 سنه، للاعتداء الجنسى والدعاره.

ووفقا لجورنال نيو يورك تايمز، كسب ابستين جزء كبير من ثروته بتقديم خدمات الضرائب والعقارات للمليارديرات. و كان معروف بشبكة علاقاته الاجتماعيه الواسعه، اللى ضمت رجال اعمال، وافراد من عائلات ملكيه، وسياسيين، واكاديميين. اثارت صداقاته مع شخصيات عامه، بمن فيهم دونالد ترامپ، واندرو مونتباتن ويندسور، وبيل كلينتون، وميتى ماريت (ولية عهد النرويج)، جدل كبير واظهرت الوثائق اللى اصدرتها الكتله الديمقراطيه فى مجلس النواب فى سبتمبر 2025 انه حافظ على صلات مع بيتر ثيل، وايلون ماسك، وبيل غيتس، ولارى سامرز، وستيف بانون. و فى يناير 2026، تم الكشف عن كتير من ملفات ابستين، واللى اظهرت اتصالات واسعه مع ايهود باراك، وستيف تيش، وميروسلاف لايتشاك، وهوارد لوتنيك، وكاثى رويملر، وبيتر ماندلسون، وكتير من الشخصيات البارزه الاخرى.

 بداية حياته 
اتولد جيفرى ابستين فى 20 يناير 1953 فى حى بروكلين فى مدينة نيو يورك لاسره يهوديه. ابوه ووالدته اتجوزوا فى سنة 1952، قبل فتره صغيره من ولادته، اشتغلت والدته باولا كمساعده فى مدرسة و كانت ست بيت اما ابوه سيمور، فكان بيشتغل بستانى ومشرف على المساحات الخضراء عند ادارة الحدائق والترفيه فى مدينة نيو يورك.

التحق ابستين بالمدارس العامه فى المنطقه، وبدأ فى مدرسة بى اس 188، بعدها نقل الى مدرسة مارك توين الاعدادية، و فى سنة 1967 دخل ابستين بالبرنامج الصيفى الوطنى للمزيكا فى مركز انترلوكن للفنون. و كان ابستين ابتدا العزف على البيانو و هو عنده خمس سنين، واعتبره اصدقاؤه موهوب فى المزيكا. تخرج فى سنة 1969 من مدرسة لافاييت الثانوية عن عمر 16 سنه، بعد ما قفز صفين دراسيين. و فى نفس السنه دخل دورات رياضيات متقدمه فى كلية كوبر يونيون، قبل ما يغير المؤسسه التعليميه اللى بيدرس فيها فى سنة 1971. وبدءا من سبتمبر 1971، دخل معهد كورانت لعلوم الرياضيات فى جامعة نيو يورك، حيث درس الفيزيولوجيا الرياضيه، لكنه غادر فى   يونيه 1974 من غير ما  ياخد شهاده.

 المسيرة المهنية 
بدأ جيفرى ابستين مسيرته المهنيه سنة 1974 مدرس للفيزياء والرياضيات فى مدرسة دالتون بنيو يورك رغم عدم امتلاكه شهاده جامعيه، وتعرض بعد كده لشهادات تتهمه بسلوك غير لائق تجاه طالبات، قبل ما يتفصل سنة 1976 بسبب ضعف الاداء، وبعدها اخد وظيفه فى بنك بير ستيرنز وبعدها ااترقا بسرعه لحد ما بقى شريك محدود سنة 1980 وبعدها غادر سنة 1981 بسبب مخالفه تنظيميه. اسس بعدها شركة استشارات ماليه ادعى من خلالها استعادة اموال لعملاء اغنياء والعمل ساعات مع جهات حكوميه او مخابراتيه، وتعامل مع شخصيات بارزة زى عدنان خاشقجى. اشتغل بعد كده مستشار فى شركة تاورز فاينانشل المتورطه فى مخطط بونزى اللى انهارت سنة 1993 ورغم كده لم توجيه اتهام رسمى لجيفرى ابستين، و فى الوقت نفسه اسس شركة لادارة اموال الاغنياء كان ابرز عملائها ليزلى ويكسنر اللى منحه صلاحيات واسعه لادارة ثروته ومشاريعه، وده مكن ابستين من تحقيق ارباح كبيره ونقل شركته الى جزر العذراء لتقليل الضرائب. كما شارك فى محاولات استثمار اعلاميه وتمويل مجلات، وتراس شركة ليكويد فندينغ اللى طورت ادوات ماليه معقده فى سوق الريبو، وهى ادوات ساهم انهيارها بعد كده فى ازمة بير ستيرنز والازمه الماليه العالميه سنة 2008.

 فضائح جيفرى ابستين 
فضائح جيفرى ابستين هى تعتبر من اخطر القضايا الجنائيه اللى هزت الرأى العام فى العالم كله فى السنين اللى فاتت، وده بسبب اللى فيها من استغلال جنسى للقاصرات، واتجار بالبشر، وشبهات تستر وتواطؤ مع ناس ليها نفوذ فى السياسه والاقتصاد والمجتمع. ورغم ان جيفرى ابستين مات سنة 2019، الا ان قضيته لسه موجوده بقوه، وكل شويه تطلع وثائق وتحقيقات جديده.

 جزيرة جيفرى ابستين 
جيفرى ابستين كان مالك جزيره خاصه اسمها ليتل سانت جيمس اللى هى جزء من جزر العذراء الامريكيه الموجوده فى البحر الكريبى والاعلام سماها بعد كده جزيرة الاثام.

وكمان كان بيستخدم طياره خاصه اتشهرت باسم لوليتا اكسبريس واتقال انها استخدمت فى نقل الضحايا ومعاهم شخصيات معروفه. سجلات الرحلات بقت بعد كده جزء اساسى من التحقيقات والوثائق القضائيه.

 وفاته 
فى 10 اغسطس 2019 لقوا ابستين ميت جوا زنزانته فى مركز متروبوليتان الاصلاحى فى نيو يورك، بعد ما كان محتجز ومستنى محاكمته اللى كانت بعد ايام بتهم الاتجار الجنسى.
اعلنت الطبيبه الشرعيه فى مدينة نيو يورك ان سبب الوفاه هو الانتحار شنقا، لكن القرار ده اثار جدل واسع وشكوك عامه.
اشار تقرير بعد كده لوزارة العدل الى وجود اهمال وسوء سلوك من موظفين السجن ليله الوفاه، زى عدم اجراء التفتيش الدورى، ونوم حراس السجن، وتعطل كاميرات المراقبه، وتزوير سجلات التفقد.
اظهر تشريح الجثه كسور متعدده فى عظام الرقبه، بما فيها العظمه اللاميه وهى اصابات ممكن تحصل فى حالات الشنق، لكن اكثر شيوعا فى حالات الخنق، وده دفع بعض الخبراء الى التشكيك فى كون الوفاه انتحار وانه اتقتل.
بعد الانتهاء من تشريح الجثة، تسلم اخوه مارك جثمان جيفرى ابستين. و فى الخامس من سبتمبر سنة 2019، ورى الثرى فى قبر غير مميز بمحاذاة قبرى والديه فى مقبرة آى. جى. موريس ستار اوف ديفيد فى مدينة بالم بيتش بولاية فلوريدا. جرى ازالة اسماء والديه من شاهدة القبر عشان تجنب تعرض القبور للتخريب.
فى يوليه 2025 اتنشرت لقطات كاميرات مراقبه لدعم فرضية الانتحار، لكن تبين ان فيه دقائق مفقوده وتعديل فى الفيديو، وده رجع الجدل حول السبب الحقيقى للوفاه.

 فى الثقافة العامة 
بقت وفاة جيفرى ابستين موضوع مثير للجدل والنقاش العام، حيث انتشرت مزاعم بانها مكنتش انتحار بل جريمة قتل، وتحولت الفكره دى الى ميمز شائع عبر الانترنت. عملت شبكة اتش بى اوه على انتاج سلسله محدوده بتتناول حياة ابستين ووفاته، باخراج وانتاج تنفيذى من آدم مكاى.

كما طورت شركة سونى بيكتشرز تيليفجن سلسله قصيره اخرى مستوحاه من حياته. فى الحلقه الختاميه للموسم الرابع من مسلسل ذا غود فايت اللى بيتعرض على شبكة CBS، كانت وفاة ابستين محور الحبكه الدراميه.

فى مايو 2020، اتعرض على منصة نتفليكس المسلسل الوثائقى جيفرى ابستين: ثرى وفاسد، و فى اغسطس من نفس السنه، بثت قناة لايف تايم فيلم تسجيلى بعنوان النجاه من جيفرى ابستين، اللى بيتناول شهادات عدد من الضحايا.

وفى الاول من يوليه 2020، وضع تمثال ساخر لابستين قدام مبنى بلدية البوكيركى بولاية نيومكسيكو، كنوع من التعليق السياسى الساخر على الجدل حول ازالة تماثيل قادة الكونفدراليه. كما ظهر مقطع مصور لترامب وابستين فى حفلة اتعملت سنة 1992 فى منتجع مارالاغو ضمن احداث فيلم السخرية فيلم بورات اللاحق الصادر فى سنة 2020، حيث اُوحى لبورات فى الفيلم بفكرة اهداء بنته المراهقه لاحد المقربين من ترامب، فاختار فى البدايه مايك بنس، و بعد كده اختار رودى جوليانى. و فى جزء آخر من الفيلم، بيغير احد ابناء بورات اسمه الى جيفرى ابستين.

 شوف كمان 
فضائح جيفرى ابستين
جزيرة ليتل سانت جيمس
لوليتا اكسبريس

 لينكات برانيه    

 مصادر 



تصنيف:جيفرى ابستين
تصنيف:اصحاب بزنس امريكيين